Але талент любога гандляра палягае не ў тым, каб навезці ў сваю краму ўсяго на свеце ды яно там ляжала і збірала пыл. Тут галоўнае ведаць, што ж купяць мясцовыя пакупнікі. І хто ж як не Марыя Васільеўна ў гэтым найлепш разбярэцца? Усе тутэйшыя жыхары для яе – як родныя. Больш за 40 гадоў (толькі ўдумайцеся!!!) працуе яна ў Белабалоцкай гандлёвай кропцы. За гэты час паспела вывучыць густы і патрэбы кожнага, хто жыве не толькі ў самім цяперашнім аграгарадку, але і ва ўсіх навакольных вёсках. Яшчэ не так даўно аўталаўка, для якой толькі фургон прыязджаў з горада, а ўвесь асартымент фармаваўся ў Белым Балоце, і далей па вёсках Савета калясілі на перасовачнай краме менавіта работніцы тутэйшага магазіна, абслугоўвала восем населеных пунктаў, што туляцца паміж лясоў і дняпроўскай поймы. Цяпер, праўда, варункі змяніліся, і аўтакрамы рухаюцца ўжо адразу ўкамплектаваныя і са сваімі прадаўцамі з райцэнтра.